***Konferenciafelhívás***

*A Nyelv- és Irodalomtudományi Intézet Angol Nyelv és Kultúra Intézeti Tanszéke a 2022-es „Repetitio”-esemény után ismét interdiszciplináris konferenciát szervez az alábbi címmel:*

**KERESZT/EZŐDÉSEK – CROSS/ROADS**

A „kereszteződés” az irodalomban, a történelemben, a filozófiában a vallásban és a művészetekben a térbeli, időbeli, szellemi találkozások és különválások pontja, a kölcsönhatások megtermékenyítő lehetősége, de az irányváltoztatásoké is. A konferencia alkalmat teremt  egy-egy diszciplínán belül vagy különböző diszciplínák közötti érintkezési pontok, kereszteződések felvillantására.

Lehetséges – tágabb – témák:

* *Tudományterületek, korok, stílusok közötti kereszteződések, metszéspontok vizsgálata*
* *Válaszutak / kereszteződések a történelemben, irodalomtörténetben, művelődés- vagy művészettörténetben*
* *Csomópontok, metszéspontok, keresztutak, keresztek, akár fizikai, akár elvont értelemben*
* *Szövegek kereszteződése, intertextualitás, palimpszeszt-jelenségek, kölcsönszövegek*
* *Nyelvek vagy dialektusok kereszteződése, egymásra hatása irodalmi, kulturális, társadalmi stb. vonatkozásokban*
* *A kereszt/kereszteződés mint jelkép vagy motívum vallási, mitológiai, néprajzi, építészeti stb. értelemben*

Örömmel vesszük, ha az Ön által művelt tudományágat, kutatási területet bármilyen aspektusból összefüggésbe tudja hozni a „kereszteződés” jelenségével, és erről konferencia-előadást szeretne tartani.

**A konferencia ideje: 2023. április  18. kedd**

**Helyszíne: Nyíregyházi Egyetem**

A konferencia dolgozatait *kötetben* megjelentetjük. A konferencia, illetve a megjelenésre szánt lektorált dolgozatok nyelve a magyar vagy az angol.

A konferencián történő részvétel ingyenes.

Várjuk a kollégák jelentkezését maximum 15 soros absztrakttal 2023. március 30-ig a következő címre: [**tukacs.tamas@nye.hu**](mailto:tukacs.tamas@nye.hu)

A szervezők